U-I-226/99
Natisni
Opravilna št.:
U-I-226/99
Datum odločitve:
28. 10. 1999
Objavljeno:
OdlUS VIII, 233
ECLI:
ECLI:SI:USRS:1999:U.I.226.99
Akt:
Pravilnik o sistemizaciji delovnih mest v Davčni upravi Republike Slovenije z dne 3. 6. 1999
Izrek:
Pobuda za začetek postopka za oceno ustavnosti in zakonitosti Pravilnika o sistemizaciji delovnih mest v Davčni upravi Republike Slovenije z dne 3. 6. 1999 se zavrže.
Evidenčni stavek:
Ustavno sodišče je pobudo zavrglo, ker ni pristojno za oceno ustavnosti in zakonitosti internega akta, s katerim predstojnik državnega organa določa delovna mesta v tem državnem organu in določa pogoje za njihovo zasedbo.
Geslo:
Ustavno sodišče, nepristojnost za presojo akta, ki ni splošni akt (interni akt o delovnih razmerjih v državnem organu).
Državna uprava, delovno mesto.
Delovna mesta, državna uprava.
Pravna podlaga:
Zakon o Ustavnem sodišču (ZUstS), 21., 25. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. U-I-87/97 z dne 19. 11. 1998 (OdlUS VII,207) in št. U-I-378/96 z dne 16. 1. 1997 (OdlUS VI,5).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
akt podjetja oz. družbe
Vlagatelj:
Darinka Mravljak, Velenje
Datum vloge:
13. 10. 1999
Vrsta odločitve:
sklep
Vrsta rešitve:
zavrženje
Dokument:
US19720
Dokument v PDF obliki:
U-I-226-99.pdf
114 KB
Prenesite datoteko
U-I-226/99
28. 10. 1999
S K L E P
Ustavno sodišče je v postopku za preizkus pobude Darinke Mravljak iz Velenja na seji dne 28. oktobra 1999
s k l e n i l o:
Pobuda za začetek postopka za oceno ustavnosti in zakonitosti Pravilnika o sistemizaciji delovnih mest v Davčni upravi Republike Slovenije z dne 3. 6. 1999 se zavrže.
O b r a z l o ž i t e v
1. Pobudnica izpodbija v izreku navedeni pravilnik, ker meni, da pogoji, ki jih določa za njeno delovno mesto, niso v skladu z Zakonom o delavcih v državnih organih (Uradni list RS, št. 15/90, 5/91, 18/91, 22/91, 2/91-I, 4/93, 70/97 in 38/99 - ZDDO) in Uredbo o skupnih osnovah in kriterijih za notranjo organizacijo in sistemizacijo delovnih mest v organih državne uprave (Uradni list RS, št. 24/98 in 56/98). Pravilnik namreč ne določa kot ustrezne izobrazbe tudi "visoke upravne šole, če ni enakega programa za pridobitev univerzitetne izobrazbe", kar Zakon omogoča. Pobudnica meni da zatrjevana neusklajenost Pravilnika z Zakonom in drugimi predpisi, krši načela pravne države (2. člen Ustave) in načelo enakosti pred zakonom (14. člen Ustave).
2. V skladu z določbo 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) Ustavno sodišče odloča med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani pravilnik ni predpis, temveč je interni akt, s katerim predstojnik državnega organa določa delovna mesta v tem državnem organu in določa pogoje za njihovo zasedbo. Zato Ustavno sodišče za oceno njegove ustavnosti in zakonitosti ni pristojno. Tako je Ustavno sodišče sklenilo tudi v primeru pobude za oceno ustavnosti in zakonitosti Pravilnika o sistemizaciji delovnih mest v Davčni upravi Republike Slovenije z dne 26.6.1996 (sklep št. U-I-87/97 z dne 19. 11. 1998 - OdlUS VII, 207) in Pravilnika o notranji organizaciji in sistemizaciji delovnih mest v Geodetski upravi Republike Slovenije (sklep št. U-I-378/96 z dne 16. 1. 1997 - OdlUS VI, 5).
3. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Miroslava Geč - Korošec, dr. Zvonko Fišer, Lojze Janko, Milojka Modrijan, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen